钦定古今图书集成/明伦汇编/官常典/第379卷 > 《鸿胪寺箴》明·宣宗
## 钦定古今图书集成/明伦汇编/官常典/第379卷 > 《鸿胪寺箴》明·宣宗

祗祗万邦，咸统于一。朝觐会同，其仪有秩。咨尔鸿胪，
卿贰暨属。时维尔官，必庄以肃。必考于度，必协于中。
无简无烦，周旋雍容。惟动以周，惟一靡敬慎尔仪，
庶光尔职。

《东观汉记》：郭况为鸿胪，上数幸其宅饮酒，赏金帛甚
盛，京师号况家为“金穴。”

《襄阳耆旧传》：“习郁为侍中时，从光武幸黎丘，与帝通
梦，见苏山神，光武嘉之，拜大鸿胪，录其前后功，封襄
阳侯，使立苏岭祠，刻二石鹿夹神道，百姓谓之鹿门
庙，或呼苏岭山为鹿门山。”

《三国魏志何夔传》注：华峤《汉书》曰：“夔曾祖父熙，字孟
孙，少有大志，不拘小节。身长八尺五寸，体貌魁梧，善
为容仪。举孝廉，为谒者，赞拜殿中，音动左右。”

《崔林传》：“林字德儒，清河东武城人也。迁大鸿胪。龟兹
王遣侍子来朝，朝廷嘉其远至，褒赏其王甚厚。馀国
各遣子来朝，间使连属。林恐所遣或非真的，权取疏
属贾胡因通使命，利得印绶，而道路护送，所损滋多。
劳所养之民，资无益之事，为外国所笑，此曩时之所
患也。乃移书炖煌喻指，并录前世待遇诸国丰约故”
事，使有恒常。

《吴志孙皓传》注《吴录》曰：“张俨，吴人，弱冠知名，历显位，
以博闻多识，拜大鸿胪，使于晋。皓谓俨曰：‘今南北通
好，以君有出境之才，故相屈行’。对曰：‘皇皇者华，臣蒙
其荣，惧无故人延誉之美，磨厉锋锷，思不辱命’。”既至，
车骑将军贾充、尚书令裴秀、侍中苟勖等欲傲以所
不知，而不能屈。尚书仆射羊祜、尚书何祯并结缟带
“之好？”

《晋书阮修传》：王敦为鸿胪卿，谓修曰：“卿常无食，鸿胪
丞差有禄，能作不？”修曰：“亦复可尔耳。”

《前凉录》：晋使者俞归至，张重华知张鉴才任，专对拜
典客，令归责供给礼薄。鉴曰：“敝国僻小，隔绝皇风，行
台抚临，万里倾跃。今大义未崇，先存口寔，非昭德示
训之谓也。”归改容谢之。

《魏书李安世传》：“安世，天安初，迁主客令。萧赜、刘缵朝
贡，安世美容貌，善举止。缵等自相谓曰：‘不有君子，其
能国乎’？缵等呼安世为典客。安世曰：‘三代不共礼，五
帝各异乐，安足以亡秦之官称于上国’？缵曰：‘世异之
号，凡有几也’？安世曰：‘周为掌客，秦改典客，汉名鸿胪，
今曰主客。君等不欲影响文武，而殷勤亡秦’。”

《唐书高焕传》：“永泰初，涣为鸿胪卿。日本使尝遗金帛，
不纳，惟取笺一番，为书以贻之。”

《王锷传》：曹王皋朝京师，奏锷文用虽不足，而他可试。
德宗擢为鸿胪少卿。先是，天宝末，西域朝贡酋长及
安西、北廷校吏，岁集京师者数千人，陇右既陷，不得
归，皆仰禀鸿胪礼宾，月四万缗。凡四十年名田养子
孙如编民。至是，锷悉隶名王以下，无虑四千人，畜马
二千，奏皆停给。宰相李泌尽以隶左右神策军，以酋
长署牙将，岁省五十万缗。

《枝山前》闻正统间有鸿胪王少卿者善宣，玉音洪亮
抑扬，殊耸观听，而其读奏之际，必多吃误。其貌美髯
而秃顶，朝士遂为诗以嘲之曰：“传制声无敌，宣章字
有讹。后边头发少，前面口须多。”有使回，问京师新事，
或诵此诗，问为谁，其人遽曰：“此王少卿也。”

《献征录》。英宗复辟，擢杨宣为鸿胪寺少卿。凡朝廷宴
享、朝贺大礼，皆出职掌。宣修干美髯，奏对明畅，日见
宠遇。宪宗立，升鸿胪卿。时荆襄叛寇刘千斤伏诛，戎
帅械系，馀党多误陷于辜者。宣亟上章论救，大要欲重人命，谨天戒，辞甚婉切。诏法曹详鞫，竟得矜宥。
齐政，字以德，宣德间，吏部从太学诸生选为鸿胪序
班。或谓政且登科甲，政曰：“此古九宾之职也，愳不能
称耳。”卒就职。己酉改鸣赞。丙辰九载考最，升本寺主
簿，仍专鸣赞。后擢寺丞。景泰间再擢少卿。天顺复辟，
遂为正卿。政体质魁梧，音吐洪亮，日侍廷傅，而礼制
习熟，动无所失。及年既老，恭敬愈甚，故累朝宠眷，遂
以诸生至九卿。

成化间，施纯陞鸿胪寺卿。纯习礼度，每旦传朝，为磬
折状甚恭，特蒙宠眷，升礼部侍郎。

周文兴，江山人。居江郎山，故号“江郎先生。”正德戊辰
举进士，以疾告。遍游大华、终南、衡岳、匡庐，授比部主
事，屡迁鸿胪寺卿，即致仕归。晚年移居武林，徜徉湖
山。总制胡梅林、巡抚阮函峰为建“高士堂”以居之。
嘉靖间，胡森为南鸿胪寺卿，以局闲事省，减去直役，
谈说理学，讲明《国是》。

《袖中记释名》曰：“鸿胪者，本故典客事，掌宾礼，武帝时
更为鸿胪。鸿，大也；胪，陈序也，欲大以礼，陈序于宾客
也。”

《瀛洲道古录》：孙氏《春明梦馀录》谓“翰林院本元之鸿
胪署。”焦氏《玉堂丛语》载：“宣德七年，以故鸿胪寺为翰
林院。”考《元史·百官志》，止有侍仪使，无鸿胪所。云“故鸿
胪寺当是永乐年间所建尔。”

《春明梦馀录》：《周礼》有大行人，掌大宾之礼及大客之
仪。小行人掌邦国之礼籍，以待四方之使者。秦之典
客，汉之鸿胪，皆其职也。汉文有大行，为鸿胪属官。颜
师古曰：“事之尊重者遣大鸿胪，而轻贱者遣大行人。”
是以武帝时更名行人为大行令，其后事归鸿胪。唐
之典客、司仪，宋之怀远，其名不一，然皆鸿胪之事，无
复有“行人”之名矣。